b'\n_START_ARTICLE_\nLeena Rintala\n_START_PARAGRAPH_\nLeena Rintala (1921 Harbin, Kiina \xe2\x80\x93 1972 Turku) oli suomalainen tanssija ja tanssinopettaja. H\xc3\xa4n tuli tunnetuksi 1930-luvulla esitt\xc3\xa4mist\xc3\xa4\xc3\xa4n kaakkoisaasialaisista tanssinumeroistaan. _NEWLINE_Leena Rintalan is\xc3\xa4 tai kasvatti-is\xc3\xa4 Arvi Jussi Rintala l\xc3\xa4hti vuonna 1920 Suomen Karjalasta it\xc3\xa4\xc3\xa4n ja p\xc3\xa4\xc3\xa4tyi lopulta Siperian radan p\xc3\xa4\xc3\xa4tepisteess\xc3\xa4 olleeseen  Mant\xc5\xa1urian Harbiniin. Harbin oli viljakaupan keskus ja siell\xc3\xa4 sijaitsi ven\xc3\xa4l\xc3\xa4is-kiinalaisen rautatieyhti\xc3\xb6n p\xc3\xa4\xc3\xa4maja. Kaupungissa asui paljon Ven\xc3\xa4j\xc3\xa4n sis\xc3\xa4llissotaa paenneita valkoisia ven\xc3\xa4l\xc3\xa4isi\xc3\xa4 ja vainoja paenneita juutalaisia sek\xc3\xa4 muita ulkomaalaisia. Harbin oli satamakaupunki ja siell\xc3\xa4 kukoistivat teatterit, varieteet ja y\xc3\xb6kahvilat sek\xc3\xa4 my\xc3\xb6s keinottelu, valuuttakauppa, uhkapeli ja prostituutio._NEWLINE_Arvi Jussi Rintala saattoi olla Leena RIntalan biologinen is\xc3\xa4 tai kasvatti-is\xc3\xa4. Leena Rintalan ensimm\xc3\xa4isen aviomiehen Tom Hartellin Hymy-lehdess\xc3\xa4 vuonna 1968 julkaistun haastattelun mukaan Leenan alkuper\xc3\xa4inen nimi olisi ollut Lin-lai ja h\xc3\xa4n olisi ollut Jussi Rintalan Harbinissa kuolleen vaimon tyt\xc3\xa4r edellisest\xc3\xa4 avioliitosta. Toisen version mukaan Jussi Rintala olisi vaimoineeen adoptoinut Leenan sisarensa Signen kanssa paikallisesta orpokodista. Jussi Rintala koulutti Leenan tanssijaksi ja Signen laulajaksi ja toimi sitten heid\xc3\xa4n impressaarinaan. Leena Rintala aloitti jo 6-vuotiaana tanssiopinnot Harbinin ven\xc3\xa4l\xc3\xa4isess\xc3\xa4 tanssikoulussa._NEWLINE_Vuonna 1928 Jussi Rintala siirtyi tytt\xc3\xa4riens\xc3\xa4 kanssa Japaniin jossa Leena esiintyi muun muassa Tokion Suuressa Keisarillisessa Teatterissa ja h\xc3\xa4n tapasi my\xc3\xb6s Suomen Japanin-l\xc3\xa4hettil\xc3\xa4\xc3\xa4n profeesori G. J. Ramstedtin. Leena sairastui Japanissa lavantautiin ja toivuttuaan alkoi opiskella japanilaista tanssia ja japanin kielt\xc3\xa4. Rintalat palasivat 1930 Kiinaan mutta levottomien olojen takia he jatkoivat matkaa kunnes p\xc3\xa4\xc3\xa4tyiv\xc3\xa4t Balin saarelle Indonesiaan jossa Leena opiskeli paikallista legong-tanssia josta tuli h\xc3\xa4nen suosituin ohjelmanumeronsa. Balilta Rintalat jatkoivat matkaa Singaporeen jossa Leena oppi skotlantilaisen Highland Fling-tanssinumeronsa ja sielt\xc3\xa4 Siamiin jossa h\xc3\xa4n opiskeli paikallisia tansseja ja esiintyi lehtitietojen mukaan jopa Siamin hallitsijaparille. _NEWLINE_Siamista Rintalat siirtyiv\xc3\xa4t Burman Rangooniin jossa Leena oppi ohjelmistoonsa kuuluneen Burmalainen tanssi-numeron ja h\xc3\xa4n hankki my\xc3\xb6s sit\xc3\xa4 varten esiintymispuvun Burmasta. Burmasta Rintalat siirtyiv\xc3\xa4t 1933 Intiaan ja esiintyiv\xc3\xa4t siell\xc3\xa4 brittil\xc3\xa4isen siirtomaahallinnon kes\xc3\xa4p\xc3\xa4\xc3\xa4kaupunkina toimineessa Simlassa joka sijaitsi parintuhannen metrin korkeudessa Himalajan rinteill\xc3\xa4. Intiasta Rintlaoiden matka jatkui Siamin, Filippiinien, Abessinian, Egyptin, Kreikan, Unkarin ja Eestin kautta Suomeen jonne he saapuivat 1934. Leena esiintyi aluksi Grand Hotel Fenniassa Helsingiss\xc3\xa4 ja teki sitten varsinaisen l\xc3\xa4pimurtonsa esitt\xc3\xa4ess\xc3\xa4\xc3\xa4n it\xc3\xa4maisia tanssinumeroitaan Kansallisteatterissa vuonna 1935. H\xc3\xa4n esiintyi sitten my\xc3\xb6s Berliiniss\xc3\xa4 ja Pariisissa. H\xc3\xa4n k\xc3\xa4ytti Suomessa aluksi taiteilijanime\xc3\xa4 Ren\xc3\xa9e Paulette mutta luopui sitten siit\xc3\xa4 ja alkoi esiinty\xc3\xa4 omalla nimell\xc3\xa4\xc3\xa4n._NEWLINE_Kasvatti-is\xc3\xa4 Jussi Rintala avioitui kanteletaiteilijatar Kerttu Haapasalon kanssa ja siirtyi nimismieheksi Karjalan kannaksen Uudellekirkolle. Sisar Signe meni naimisiin l\xc3\xa4hetyssaarnaajan kanssa ja muutti Afrikkaan. Leena menetti sotavuosien aikana esiintymispuvustonsa ja h\xc3\xa4nen uransa kaakkoisaasialaisten tanssien ihmelapsena p\xc3\xa4\xc3\xa4ttyi sen my\xc3\xb6t\xc3\xa4. H\xc3\xa4n esitti kuitenkin edelleen etnisi\xc3\xa4 tanssinumeroita Suomen kiertueillaan ja toimi tanssinopettajana. Kiertueiden j\xc3\xa4rjest\xc3\xa4j\xc3\xa4n\xc3\xa4 toimi Leenan ensimm\xc3\xa4inen aviomies Tom Hertell. Leena Rintala meni toisen kerran naimisiin taikuri Reijo Salmisen kanssa. H\xc3\xa4n toimi Punaisen Myllyn varieteeteatterissa koreografina ja tanssijana 1950-luvun alussa ja oli mukana viel\xc3\xa4 1950-luvun lopussa ja 1960-luvun alussa Helge Siimeksen j\xc3\xa4rjest\xc3\xa4mill\xc3\xa4 kiertueilla sek\xc3\xa4 toimi miehens\xc3\xa4 Reijo Salmisen avustajana. Leena Rintala luopui tanssijan urastaan 1960-luvulla. H\xc3\xa4n muutti talousvaikeuksien vuoksi tytt\xc3\xa4rens\xc3\xa4 luoksen Rootsiin ja toimi hotellisiivoojana. Leena Rintala kuoli 1972 Turussa  m\xc3\xb6kkipalossa Kemi\xc3\xb6nsaaressa saamiinsa vammoihin.'